Verhoor oor regulasies nou virtueel weens ‘vrees vir Covid-19’Nkosazana Dlamini-Zuma, minister van samewerkende regering en tradisionele sake. (Foto: Kopano Tlape/GCIS) Die verhoor in die saak tussen die Liberty Fighters Network (LFN) en die minister van samewerkende regering en tradisionele sake, Nkosazana Dlamini-Zuma, sal nou Woensdag virtueel plaasvind. Dit volg ná Dlamini-Zuma se regspan versoek het dat dit virtueel moet plaasvind weens hul vrees vir die verspreiding van Covid-19. Maroela Media het vroeër berig Dlamini-Zuma het die appèlhof in Julie toestemming gevra om te appelleer teen regter Davis se hooggeregshofuitspraak, waarin ses van die regering se afsonderingsregulasies irrasioneel verklaar is. Die Liberty Fighters Network (LFN) en sy president en stigter, Reyno de Beer, het Dlamini-Zuma hof toe gesleep oor die regulasies. In ŉ brief wat vroeër aan die hof gerig is, het Dlamini-Zuma se regspan, onder leiding van adv. Wim Trengove, beweer dit hou ‘n risiko vir die regspan in indien die saak in die hof aangehoor word, veral vir diegene wat veral kwesbaar is vir komplikasies van Covid-19. Luidens ŉ verklaring van die LFN, erken die groep die reg van Dlamini-Zuma se regspan om versigtig te wees vir Covid-19. “Adv. Trengove het egter tydens die verhoor in Junie niks gedoen om die beweerde tekortkominge van gesondheidsprotokolle te verlig nie. Hy het in die hof erken hy voel veilig voordat hy sy argument gelewer het,” sê die LFN-groep. “Dit is natuurlik ‘n baie ernstige saak indien bevind word dat beamptes van die hof hul feite verkeerd weergegee het. LFN oorweeg dit om, indien en wanneer toepaslik, die punt voor ‘n ander forum te lig.” Die LFN is van mening dat Dlamini-Zuma se afsonderingsregulasies omtrent geen effek het om die verspreiding van die virus te bekamp nie. Maroela Media het vroeër berig De Beer, LFN se president en stigter, Reyno de Beer, sê die regering skuil agter die “cliché” van die beskerming van lewens. Die LFN voer aan dat lewens en Suid-Afrikaners se manier om ŉ bestaan te maak, juis verlore gaan weens die afsonderingsregulasies. Volgens De Beer gaan die regering bloot voort om ongrondwetlike afsonderingsregulasies in te stel. Daar word in die hofstukke verwys na die verpligte dra van maskers, die herinstel van die verbod op alkohol, en die voortgesette verbod op tabakprodukte, wat intussen opgeskort is. Die verhoor sal Woensdag om 10:00 virtueel op YouTube en Facebook uitgesaai word. Minstens 110 restaurante en kroeë landswyd wat deur die LFN verteenwoordig word, gaan ook die hofsaak regstreeks uitsaai.